Der er for mange eksempler på, at CPR-numre kan misbruges og benyttes til identitetstyveri.

Det mener Forbrugerrådet, der lige som Rådet for Digital Sikkerhed gerne ser, at systemet bliver udfaset og på den lange bane erstattet med noget andet.

- På den lange bane skal vi have nogle systemer, der måske minder om NemID, som ikke bygger på, at du kan identificere dig bare ved at have ti cifre, siger Vagn Jelsøe, konstitueret direktør i Forbrugerrådet.

Rådet for Digital Sikkerhed foreslår at erstatte CPR-numre med NemID, men Forbrugerrådet vil endnu ikke lægge sig helt fast på, hvad der skal komme i stedet for det 45 år gamle system.

- Om det her er den rigtige vej, må vi få diskuteret, det er i hvert fald et spændende forslag, siger Vagn Jelsøe.

Der skal bedre identifikation til

Men der er behov for at gøre noget i en fart, lyder det.

- Den situation, vi kender i dag, hvor virksomhederne bare beder om CPR-nummeret, og så tror de, de ved, hvem jeg er, den skal vi væk fra hurtigst muligt, siger Vagn Jelsøe.

Rådet for Digital Sikkerhed vil i første omgang have lavet CPR-numrene om, så de ikke afslører alder og køn, og på den lange bane skal numrene helt afskaffes.